แนะวิธีจัดการพื้นที่และดูแลพืชช่วงปลายฝน ป้องกันผลกระทบที่อาจเกิดขึ้นจากพายุฝนในช่วงนี้
นายเข้มแข็ง ยุติธรรมดำรง อธิบดีกรมส่งเสริมการเกษตร กล่าวว่า ตามที่กรมอุตุนิยมวิทยาได้มีการพยากรณ์ว่าช่วงปลายเดือนกันยายนจะมีพายุฝนพัดเข้าสู่ประเทศไทย นับตั้งแต่วันที่ 22 กันยายนเป็นต้นไป จะส่งผลให้ประเทศไทยมีฝนตกหนักได้ในหลายพื้นที่ รวมทั้งกองอำนวยการน้ำแห่งชาติ ได้ออกประกาศ เรื่องเฝ้าระวังพื้นที่เสี่ยงน้ำหลาก ดินถล่ม น้ำล้นทางระบายน้ำ ล้นอ่างเก็บน้ำและล้นตลิ่ง  เนื่องจากอิทธิพลจากร่องมรสุมพาดผ่านภาคเหนือตอนล่าง ภาคกลางตอนบน ภาคตะวันออกและภาคตะวันออกเฉียงเหนือตอนล่าง  ถึงวันที่ 25 กันยายนนี้ ส่งผลให้ภาคตะวันออกเฉียงเหนือและภาคตะวันออก มีฝนเพิ่มขึ้นและฝนตกหนักถึงหนักมากบางแห่ง จึงต้องติดตามสถานการณ์อย่างใกล้ชิดเพราะอาจส่งผลกระทบต่อพื้นที่ทางการเกษตรได้ในช่วงนี้ กรมส่งเสริมการเกษตร ย้ำเตือนเกษตรกร ให้เตรียมการป้องกันความเสี่ยงจากน้ำท่วมขังและความชื้นสูงที่อาจส่งผลให้พืชผลเสียหายได้ พร้อมทั้งแนะนำให้เกษตรกรจัดการพื้นที่ในช่วงปลายฤดูฝน โดยมีวิธีการจัดการพื้นที่คือ เตรียมการระวังป้องกัน เพื่อหาแนวทางระบายน้ำออกจากแปลงเพาะปลูก หากมีน้ำท่วมขังให้ระบายออกโดยเร็ว และไม่ให้รากพืชกระทบกระเทือน ปรับปรุงโครงสร้างดินให้ระบายน้ำได้ดีขึ้นด้วยปุ๋ยอินทรีย์ และใช้โอกาสนี้แบ่งพื้นที่สร้างแหล่งเก็บน้ำในไร่นา ทั้งนี้เกษตรกรสามารถสอบถามข้อมูลเพิ่มเติมได้ที่สำนักงานเกษตรอำเภอและสำนักงานเกษตรจังหวัดใกล้บ้านได้